ગમે તે રીતે લજ્જાને મળવાનું નક્કી કરી ફરી એનાં ઘરે ગયો પણ અંદર જવાની હિંમત ન ચાલી. આખરે એક દિવસ મરણીયો થઈને એનાં ઘરે પહોંચી ગયો ભગવાનનું નામ લઈને. લજ્જાએ જ બારણું ખોલ્યું. મને જોઈને એ તો ગભરાઈ ગઈ. એણે મને રોકવાનો પ્રયત્ન કર્યો. પરંતુ હું તો સીધો ઘરમાં ઘૂસી ગયો. એનાં પપ્પા હાજર હતાં. બંને યોદ્ધા આમને-સામને થઈ ગયાં. મેં એમને આદરથી પગે લાગીને પ્રણામ કર્યા. એ તો ડઘાઈ ગયાં કે આ કોણ આવી ચડ્યું? મેં પણ ખુદને વિશ્વાસ ન આવે એવી રીતે સીધો પ્રહાર કર્યો, ‘અંકલ, મારૂં નામ સ્પર્શ છે, હું અને લજ્જા સાથે જ ભણતાં હતાં. હું લજ્જા સાથે લગ્ન કરવા માંગુ છું. લજ્જાને હું ખૂબ જ ખુશ રાખીશ. તમને ક્યારેય ફરિયાદનો મોકો નહિ આપું. તમે લજ્જાને પૂછી લો, એવું લાગે તો મારી પૂરતી તપાસ કરાવીને પછી નિર્ણય લેજો. પણ તમારે તમારો નિર્ણય મને જ જણાવવો પડશે, મારે માતા-પિતા નથી… મારે બધું જાતે જ કરવાનું છે.